ილიე ნასტასე
ილიე ნასტასე (რუმ. Ilie Năstase; დ. 19 ივლისი, 1946, ბუქარესტი, რუმინეთი) — რუმინელი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. ნასტასეს ერთეულთა თანრიგში მოგებული აქვს 2 დიდი სლემის ტურნირი – 1 საფრანგეთის ღია პირველობა და 1 აშშ-ის ღია პირველობა. 1973 წელს, იგი გახდა პირველი მამაკაცი ჩოგბურთელი, რომელმაც საფრანგეთის ღია პირველობაზე სეტის წაგების გარეშე გაიმარჯვა. ნასტასემ ასევე მოიგო 4 წლის შემაჯამებელი ტურნირი. ჯამში მას ATP-ის 58 ტიტული აქვს ერთეულებში მოგებული. იგი 40 კვირის განმავლობაში იკავებდა რეიტინგში პირველ ადგილს. ილიე ნასტასეს სამი დიდი სლემის ტურნირი აქვს წყვილთა თანრიგში მოგებული – 1 საფრანგეთის ღია პირველობა, 1 უიმბლდონი და 1 აშშ-ის ღია პირველობა. ჯამში მან ATP-ის 45 ტურნირი მოიგო წყვილებში. რუმინელმა ჩოგბურთელმა ასევე ორჯერ გაიმარჯვა უიმბლდონზე შერეულ წყვილებში. 1991 წელს, იგი საერთაშორისო ჩოგბურთის დიდების დარბაზში შეიყვანეს.